Imtella' Novembru 6, 2021 Rapport: Francesca Attard Tlesta x-xogħol strutturali fl-Istitut Adelaide Cini f'Santa Venera, li l-Knisja tat lil Hospice Malta biex jitwaqqaf s-St Michael's Hospice. Ix-xogħol issa daħal f'fażi oħra bit-tir li sa tmiem is-sena d-dieħla Hospice Malta jkollha kumpless li jipprovdi kura paljattiva komprensiva. Il-Ministru għas-Solidarjetà u l-Ġustizzja Soċjali, Michael Falzon, żar il-binja u f'ġest ta' għarfien għal ħidmet Hospice Malta ppreżentalhom tagħmir elettroniku biex jgħin fil-ħidma li l-professjonisti jewttqu fil-komunità. Daħal f'fażi oħra x-xogħol biex Malta jkollha l-ewwel kumpless li jipprovdi kura paljattiva b'mod sħiħ. Fil-binja li se tkun is-St Michael Hospice f'Santa Venera għaddej ix-xogħol tal-kisi, pavimentar u l-istallazzjoni tad-dawl u t-tagħmir kollu meħtieġ. Mifruxa fuq 11,000 metru kwadru, il-binja hija maqsuma f'żewġ sulari, bis-sular t'isfel se jkun dedikat għas-servizzi lill-pazjenti, fosthom taqsima għall-out patients u oħra għat-terapija ta' matul il-ġurnata waqt li s-sular ta' fuq se jkun mgħammar bi kmamar għall-counselling u oħrajn għat-taħriġ, kif ukoll uffiċini għall-impjegati. Il-Kap Eżekuttiv ta' Hospice Malta, Bernadette Bonnnici Kind, qalet li b'din il-binja għandha tkompli titjieb il-kwalità tal-ħajja tal-pazjenti u jingħataw dinjità li jixirqilhom. "Ngħinu xi 1,300 pazjent fis-sena, però dan l-ammont tiela' kull sena ftit ftit u probabilment fil-futur se jilħaq anke l-2,000 ruħ. Jiġifieri l-post huwa kbir biex nakkomodaw kull terapija, f'kull kamra adattata għal dik it-terapija u ovjament se jkollna wkoll id-day therapy unit attrezzata preċiż kif suppost, iktar moderna." Il-Ministru għas-Solidarjetà u l-Ġustizzja Soċjali, Michael Falzon, ippreżenta għaxar laptops biex jintużaw mill-professjonisti ta' Hospice Malta waqt ix-xogħol tagħhom fil-komunità. "Il-Gvern bħal dejjem qiegħed hemm b'ruħ soċjali qawwija u nemmnu li fis-soċjal hemm lok għal kulħadd u l-Hospice huwa case in point, li hija NGO, organizzazzjoni taħdem ħafna fil-kura paljattiva, mument delikatissimu għal kull bniedem li jitwieled u aħna nħossu li dak huwa dover." Dr Falzon fakkar li l-Ministeru li jmexxi diga' għandu ftehim soċjali ma' Hospice fejn il-Gvern intrabat li jagħti miljun Ewro fuq tliet snin biex jiffinanzja eluf ta' sigħat ta' servizzi psiko-soċjali għall-familji u servizzi ta' sapport, assistenza u kura professjonali. Apparti hekk, il-Gvern ta' €8 miljuni mill-Fond Soċjali u ta' Żvilupp Nazzjonali għall-proġett ta' St Michael Hospice li mistenni jiftaħ fi tmiem is-sena d-dieħa.